P. Markovič, poslanec: (2009-06-17):
V januári v roku 2009 Výbor Národnej rady pre zdravotníctvo prerokoval petíciu lekárov slúžiacich v lekárskej službe prvej pomoci, žiadosť o riešenie problému LSPP, žiadosť o zvýšenie ceny práce a legislatívne úpravy. Na základe toho náš výbor pre zdravotníctvo požiadal ministerstvo zdravotníctva predložiť do 31. marca informáciu o riešení problematiky lekárskej služby prvej pomoci. V apríli sa tak stalo. A náš výbor prerokoval a vzal na vedomie správu, ktorú predložilo ministerstvo zdravotníctva. Na základe vyjadrení ministerstva išlo o akési začatie odbornej diskusie vo verejnosti za účelom hľadania optimálneho riešenia pre problémy, ktoré lekárska služba prvej pomoci má. A toto sme určite ocenili. Aj na výbore pre zdravotníctvo sme vyjadrili spokojnosť aj so správou, ktorú ministerstvo predložilo, akým spôsobom sa chce chopiť tejto témy a hľadať správne riešenie. Ministerstvo v tomto materiáli navrhlo tri riešenia. Prvým z riešení bolo zrušenie LSPP, vykonávali by to všeobecní lekári, ktorí by sa dohodli na nejakom modeli. Potom bolo druhým návrhom fungovanie prvej pomoci do 24.00 hodiny v pôsobnosti vyšších územných celkov. A tretí moment, resp. tretí variant bolo fungovanie prvej pomoci do 24.00 hodiny v pôsobnosti ministerstva zdravotníctva s tým, že ministerstvo už v tejto analýze, resp. informácii povedalo, že práve tento tretí variant nejakým spôsobom favorizuje zo svojho pohľadu. Odborná a laická diskusia teda začala prebiehať alebo prebiehala, prebleskla aj v médiách. Nuž a na to sa neočakávane v parlamente objavil poslanecký návrh, akože riešenie pre lekársku službu prvej pomoci. Po prvé mi dovoľte povedať, že ministerstvo zdravotníctva prehajdákalo jedinečnú šancu ponúknuť komplexné a ucelené riešenie pre lekársku službu prvej pomoci. Od roku 2004 sa problematika lekárskej služby prvej pomoci rieši len poslaneckými novelami, ktoré, dovoľte mi povedať, komplikujú a zneprehľadňujú tento systém. Korunu tomu dala novela zákona v roku 2004, ktorá zadefinovala povinnosť slúžiť všeobecným lekárom a stomatológom v službe prvej pomoci pod sankciou, podľa rozpisu VÚC. Určite je v tom veľmi dôležité pomenovať aj vzťah dvoch súkromných poskytovateľov, lekára a poskytovateľa, resp. prevádzkovateľa LSPP, ak chcete, ich vzájomný vzťah, odmeňovanie, miesto výkonu služby, teda rozpisovanie, ako často sa v tejto službe podľa tejto novely slúži. Nasledovala hromadná nespokojnosť, ktorú ste možno aj vy mnohí zachytili , petícia alebo, ak chcete, petície, pretože bolo veľa aj lokálnych petícií, v ktorých práve sa sťažovali na túto povinnosť, ktorú im zákon dal, slúžiť pre iný podnikateľský subjekt v tejto službe. Ministerstvo by malo vládnou novelou pripraviť ucelenú koncepciu fungovania lekárskej služby prvej pomoci a zadefinovať tak cieľ, fungovanie, financovanie, materiálno-technické zabezpečenie a personálne zabezpečenie, súlad s ostatnými poskytovateľmi, či už sú to ambulancie všeobecné, záchrannej služby, lekárenskej pohotovosti či centrálnych príjmov nemocníc. Len tak to môže, kolegyne a kolegovia, fungovať. Táto poslanecká novela podľa môjho názoru nič nevyrieši. Na základe nej si ministerstvo uzurpuje kompetenciu vydávať povolenia na výkon LSPP a dokonca realizovať súťaže o tieto povolenia. Na ministerstve teda zjavne prevládol súťaživý duch, čo je z istej strany aj potešiteľné, takže okrem súťaží na body záchrannej služby, ktoré majú prebehnúť v lete, sa na jar 2010 chystá ministerstvo realizovať súťaženie aj v lekárskej službe prvej pomoci, pretože doterajšie povolenia končia k 1. júnu 2010. Nuž a za mienku stoja aj kritériá tohto výberového konania, ktoré sú podľa môjho názoru nie len nezmyselné, ale aj zmätočné. Napr. je to personálne zabezpečenie, ale veď slúžia všeobecní lekári na základe rozpisu VÚC, alebo počet poskytovateľov LSPP v rámci minimálne siete. Dnes platné nariadenie vlády o minimálnej sieti predpisuje len jednu ambulanciu LSPP pre dospelých na 100 000 občanov, len jednu ambulanciu LSPP pre deti nad 50 000 obyvateľov a jednu stomatologickú ambulancia na 400 000 obyvateľov, nuž a nič nehovoriac na neurčité priestorové uloženie miesta LSPP. Lepšie kritérium podľa môjho názoru by bol napr., povedzme, dojazd pacienta k najbližšej LSPP na diskusiu, koľko by bolo toho treba optimálne. Veď je to iné, keď pacient má docestovať za prvou pomocou napr. v Bratislave a keď je to napr. na Orave alebo na Liptove, alebo niekde inde. Predsa to je zásadný rozdiel. Novela neodstraňuje povinnosť slúžiť všeobecným lekárom pre dospelých a deti a stomatológom, tieto služby na základe rozpisu VÚC, v podstate len zredukuje počet poskytovateľov v regióne na základe nezmyselného kritéria o počte občanov, a tak vzdiali túto službu pre občana, pre pacienta, ktorý ju nevyhnutne potrebuje. Návrh sa spolieha na to, že práve menší počet poskytovateľov LSPP bude mať väčšie príjmy od poisťovní, keďže ich bude menej. A tak narastie odmena pre lekárov a zníži sa im počet služieb, čo je však čisto empirická špekulácia tejto novely, pretože kým ministerstvo nevydá usmernenie o minimálnej hodinovej mzde pre lekára slúžiaceho v LSPP, tak ťažko môžeme čakať zlepšenie a je to naozaj čisto špekulácia. Takže okrem zníženia počtu poskytovateľov lekárskej služby prvej pomoci na základe pomerne vágnych kritérií a výberového konania ministerských úradníkov sa dostupnosť ďalej obmedzí, no a zrušením nepretržitosti opäť obmedzí. Lekárska služba prvej pomoci, tak ako tu už odznelo podľa tejto novely, bude fungovať len od 16.00 do 24.00 hodiny, napriek tomu, že ministerstvo ako jedno zo zásadných kritérií už vo svojej správe, ktoré predložilo na výbore, hovorí, že práve nepretržitosť je dôležitý element tejto služby. Medzi 24.00 a 7.00 hodinou ráno teda buď môžu byť ľudia zdraví alebo použiť záchranku, resp. centrálne príjmy nemocníc. Argumenty z informácie ministerstva hovoria, že vyťaženosť LSPP po 24.00 hodine kolíše medzi 3 až 8 % podobne ako pri záchrannej zdravotnej službe. Navštevuje ju podľa tejto analýzy ročne len 59 000 pacientov. Pýtam sa: Je to málo? Okrem toho samotná analýza, a v odbornej verejnosti už táto diskusia prebehla, pomerne pokrivkáva, ide o niektoré metodologické chyby, pretože práve vyťaženosť LSPP bola meraná na základe dotazníkov jednotlivých prevádzkovateľov, koľko ľudí do 22.00, resp. do 24.00 hodiny navštevuje a využíva túto službu. Problém je však v tom, že v niektorých krajoch vôbec nie je žiadna LSPP. Napr., ako som sa dočítal, stomatologická LSPP v Banskobystrickom kraji neexistuje po takejto hodine. To znamená, že logicky číslo ukazovalo, že 100 % ľudí do 24.00 hodiny využíva túto službu. Lenže po 24.00 hodine ju nemôže nikto využívať, lebo proste sa neposkytuje. To znamená, že údaj pre ministerských úradníkov a táto metodológia bola zavádzajúca. Totiž my sa nemôžeme pýtať, kto využíva po tejto hodine LSPP, keď žiadna služba ju neposkytuje. A potom, samozrejme, vychádzajú rôzne disparity regionálne, pretože jediná v noci fungujúca stomatologická pohotovosť v Bratislave má vyťaženosť po polnoci 18 %, LSPP pre dospelých v Partizánskom po 24.00 hodine využije 40 % pacientov, v Šali je to 36 %, v Sobranciach je to 30 %. Takže ja sa pýtam, či to je veľa alebo málo. Vládna koalícia týmto návrhom teda začína regulovať aj nepretržitú zdravotnú starostlivosť a ide de facto predpisovať, kedy ľudia môžu byť a nemôžu byť chorí. Je predsa nemysliteľné, aby ku každému takémuto prípadu išla rýchla zdravotná pomoc. Ona okrem toho ani nepríde, pretože v call centrách budú posudzovať, k akému prípadu táto rýchla pomoc príde. To znamená, že sa pýtam, aké riešenie ponúka táto novela. A odpoveď je, žiadne, resp., ak príde k nejakému prípadu, hrozí, že v tom istom čase, keď k pomerne banálnejšiemu prípadu pôjde rýchla zdravotná pomoc, niekde inde sa stane vážny úraz, dopravná nehoda, infarkt alebo čokoľvek a rýchla pomoc bude niekde, kde vôbec nemusela byť. Úlohou LSPP je zabezpečiť nepretržitú dostupnosť ambulantnej zdravotnej starostlivosti, a preto s týmto návrhom nesúhlasím a nesúhlasí s ním ani SDKÚ – DS. Dovoľte mi na záver, aby som dal procedurálny návrh nepokračovať v rokovaní o tomto bode programu. Ďakujem pekne.